[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.11.2008

COM(2008) 712 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Νομοθετικό πρόγραμμα και πρόγραμμα εργασίας της Επιτροπής για το 2009 Ας αναλάβουμε τώρα δράση για μια καλύτερη Ευρώπη ΤΟΜΟΣ 1

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Νομοθετικό πρόγραμμα και πρόγραμμα εργασίας της Επιτροπής για το 2009 Ας αναλάβουμε τώρα δράση για μια καλύτερη Ευρώπη

1. η ευρωπη μπροστα στη δοκιμασια της κρισησ

Σε περίοδο κρίσης, η ενεργός αλληλεγγύη μεταξύ των κρατών μελών και μεταξύ των θεσμικών οργάνων είναι περισσότερο απαραίτητη από ποτέ. Είναι υπό αυτές τις συνθήκες που η ΕΕ μπορεί να αποδείξει την πραγματική προστιθέμενη αξία της στους ευρωπαίους πολίτες. Η παρούσα χρηματοοικονομική κρίση και η οικονομική ύφεση φέρνουν την Ευρώπη αντιμέτωπη με μία από τις χειρότερες προκλήσεις που χρειάσθηκε ποτέ να αντιμετωπίσει. Η Ένωση χρειάστηκε ήδη να επιδείξει ταχύτητα, αποφασιστικότητα και αλληλεγγύη. Σε μια πρώτη φάση, η Ένωση χρειάστηκε να χρησιμοποιήσει την ικανότητά της και τη φαντασία της για να αντιμετωπίσει την αιφνίδια κρίση εμπιστοσύνης που έπληξε τις χρηματοοικονομικές αγορές. Πρέπει τώρα να επιδείξει τις ίδιες ικανότητες για να αναμορφώσει το χρηματοοικονομικό τομέα και να μετριάσει τις επιπτώσεις της ύφεσης στην πραγματική οικονομία και στους πολίτες.

Η οικονομική κρίση προστίθεται σε μία σειρά άλλων δυσκολιών τις οποίες αντιμετώπισε η ΕΕ κατά το 2008. Η αύξηση των τιμών των τροφίμων και της ενέργειας που σημειώθηκε κατά τη διάρκεια του προηγούμενου έτους άσκησε διπλή πίεση στα ευρωπαϊκά νοικοκυριά. Η διαδικασία επικύρωσης της συνθήκης της Λισαβόνας αντιμετώπισε το ιρλανδικό «όχι» που προέκυψε από το δημοψήφισμα. Στο πλαίσιο της σύγκρουσης στη Γεωργία, η Ευρώπη κλήθηκε να διαδραματίσει κεντρικό ρόλο στην αναζήτηση λύσης και στην παροχή βοήθειας. Η ΕΕ απέδειξε την αντοχή της απέναντι στις συγκεκριμένες προκλήσεις. Απέδειξε ότι μπορεί να προσαρμόζεται σε μεταβαλλόμενες συνθήκες και να δρα αποφασιστικά και στοχοθετημένα.

Από την έναρξη της εντολής της, η παρούσα Επιτροπή επεχείρησε να χρησιμοποιήσει κατά τον καλύτερο δυνατό τρόπο τα εργαλεία τα οποία διαθέτει. Οι ρόλοι της στο πλαίσιο του ευρωπαϊκού συστήματος είναι διάφοροι: εξασφαλίζει τον πολιτικό προσανατολισμό και τη συνοχή, υποβάλλει προτάσεις κοινοτικών νομοθετικών πράξεων, διαχειρίζεται τις βασικές πολιτικές και προγράμματα και είναι θεματοφύλακας του ευρωπαϊκού δικαίου και της άσκησης θεμιτού ανταγωνισμού στην Ευρώπη. Έχει καταβάλει ιδιαίτερες προσπάθειες για να αναπτύξει εταιρική σχέση με άλλους βασικούς παράγοντες που διαμορφώνουν και εξασφαλίζουν τη δράση της ΕΕ: το Ευρωπαϊκό Κοινοβούλιο, το Συμβούλιο των Υπουργών, τα κράτη μέλη, η κοινωνία των πολιτών και οι πολίτες σε όλα τα επίπεδα. Χαρακτηριστικό παράδειγμα αποτελεί ο διάλογος που διεξάγεται με το Ευρωπαϊκό Κοινοβούλιο και το Συμβούλιο σχετικά με την ετήσια στρατηγική για τη χάραξη πολιτικής – η οποία προσανατόλισε και εμπλούτισε τις προπαρασκευαστικές εργασίες για το παρόν πρόγραμμα εργασίας παράλληλα με τις συνεισφορές που προέρχονται από τα εθνικά κοινοβούλια.

Το 2008, τα θεσμικά όργανα της ΕΕ απέδειξαν την ετοιμότητα και την ικανότητά τους να προσαρμοστούν σε νέα δεδομένα και σε μεταβαλλόμενα χρονοδιαγράμματα. Αυτή η ευελιξία θα αποτελέσει αναπόφευκτα σημαντική πτυχή της εργασίας της Επιτροπής κατά το 2009. Ταυτόχρονα, κατά τα τελευταία έτη, η Επιτροπή ανέλαβε πολλές σημαντικές μακροπρόθεσμες πρωτοβουλίες σε τομείς όπως η ενέργεια, η αλλαγή του κλίματος, η μετανάστευση και η κοινωνική πολιτική. Κατά τη διάρκεια του τελευταίου έτους της εντολής της, η Επιτροπή θα επικεντρωθεί στην ολοκλήρωση των εργασιών που έχουν ήδη ξεκινήσει και θα συνεργαστεί στενά με το Συμβούλιο και το Κοινοβούλιο. Η παρούσα Επιτροπή έδωσε προτεραιότητα στην παραγωγή άμεσου οφέλους για τους πολίτες. Αποτελεί ως εκ τούτου στόχο της να εξασφαλίσει ότι οι βασικές πρωτοβουλίες της θα ερμηνευθούν σε νομοθετικές πράξεις και θα αποτελέσουν το αντικείμενο πρακτικής εφαρμογής και είναι αποφασισμένη να συνεργαστεί στενά με τα άλλα όργανα της Ευρωπαϊκής Ένωσης για να επιτύχει το στόχο αυτό.

Κατά τη διάρκεια της εντολής της, η Επιτροπή επεχείρησε να εφοδιάσει την Ευρώπη με μέσα που να της επιτρέπουν να ανταποκριθεί αποτελεσματικά στην παγκοσμιοποίηση. Η Ευρώπη διαθέτει ανοιχτές κοινωνίες και ανοιχτές αγορές αλλά παρά ταύτα είναι απαραίτητο να υπάρχουν κανόνες. Η ΕΕ μπορεί να είναι υπερήφανη για την παράδοση που διαθέτει στον τομέα της οικονομικής, κοινωνικής και περιβαλλοντικής νομοθεσίας, η οποία προσφέρει μεγάλα οφέλη στους πολίτες της. Η Επιτροπή κατέβαλε προσπάθειες να συνθέσει τα διδάγματα αυτής της εμπειρίας και να τα χρησιμοποιήσει για να κατευθύνει την παγκοσμιοποίηση επωφελούμενη σε μέγιστο βαθμό από τις δυνατότητες που αυτή προσφέρει. Η οικονομική κρίση αποκάλυψε ότι η παγκοσμιοποίηση επιτείνει την ανάγκη συντονισμού και ρύθμισης σε παγκόσμιο επίπεδο. Η Επιτροπή πιστεύει ότι η Ένωση θα επωφεληθεί σημαντικά από τις πρωτοβουλίες που στοχεύουν να θέσουν σε εφαρμογή τη στρατηγική της Λισαβόνας για την ανάπτυξη και την απασχόληση, να εφαρμόσουν μία αναθεωρημένη κοινωνική ατζέντα για την Ευρώπη του σήμερα, να καταπολεμήσουν την κλιματική αλλαγή και να προωθήσουν την ενεργειακή ασφάλεια αντιμετωπίζοντας ταυτόχρονα ζητήματα που έχουν πανευρωπαϊκή διάσταση όπως η μετανάστευση και η γήρανση. Αυτές οι πρωτοβουλίες αποτελούν από μόνες τους ένα συγκεκριμένο πρόγραμμα για τις επόμενες δεκαετίες.

Κατά την ανάληψη των καθηκόντων της, η παρούσα Επιτροπή κατάρτισε ένα φιλόδοξο πρόγραμμα βασισμένο στην ευημερία, την ασφάλεια και την κοινωνική δικαιοσύνη στην Ευρώπη. Παρά τις σημαντικές δυσκολίες που αντιμετώπισε, η Επιτροπή μπόρεσε να θέσει σε εφαρμογή ένα μεγάλο μέρος του προγράμματός της κατά τη διάρκεια των τεσσάρων προηγουμένων ετών. Η Επιτροπή προσπάθησε να αναδείξει τα καλύτερα αποτελέσματα που επέτυχε η Ένωση κατά τη διάρκεια των πέντε τελευταίων ετών και να προτείνει νέες πρωτοβουλίες με στόχο την υλοποίηση αυτού του φιλόδοξου προγράμματος. Την άνοιξη του 2009, η Επιτροπή θα δημοσιεύσει ανακοίνωση σχετικά με αυτά που μπόρεσε να επιτύχει, συνεργαζόμενη στενά με το Ευρωπαϊκό Κοινοβούλιο και το Συμβούλιο, για να οικοδομήσει την Ευρωπαϊκή Ένωση του 21ου αιώνα. Όμως το 2009 θα είναι προπάντων έτος ευρωπαϊκών εκλογών και οι εκλογές του Ιουνίου 2009 για την ανάδειξη του Ευρωπαϊκού Κοινοβουλίου θα δώσουν στους ευρωπαίους ψηφοφόρους την ευκαιρία να ακουσθεί η φωνή τους σχετικά μα τον μελλοντικό προσανατολισμό της Ένωσης. Στο πρόγραμμά της εργασίας για το 2009, η Επιτροπή θα πρέπει να φροντίσει να δώσει απάντηση στις παρούσες προκλήσεις και να διαμορφώσει το μελλοντικό πρόγραμμα δράσης της Ευρωπαϊκής Ένωσης.

Η αναθεώρηση του προϋπολογισμού, την οποία θα προτείνει κατά το προσεχές έτος θα αποτελέσει, για την Επιτροπή, μία νέα ευκαιρία να στραφεί προς το μέλλον και να καθορίσει τον τρόπο με τον οποίο η Ευρωπαϊκή Ένωση μπορεί να χρησιμοποιεί τα εργαλεία του προϋπολογισμού για να εφαρμόσει με τον καλύτερο δυνατό τρόπο σύγχρονες πολιτικές.

Το έτος 2009 θα είναι έτος σημαντικών επετείων: πέντε έτη από τη διεύρυνση του 2004 και είκοσι έτη από την πτώση του Τείχους του Βερολίνου. Θα αποτελέσει ευκαιρία να εορτασθούν οι επιτυχίες της διεύρυνσης και ευκαιρία για την Ευρωπαϊκή Ένωση να υπενθυμίσει τον ουσιαστικό ρόλο της στην οικοδόμηση μιας ειρηνικής, ευημερούσας και αλληλέγγυας Ευρώπης.

2. Προτεραιότητες για το 2009

2.1. Ανάπτυξη και απασχόληση

Η οικονομική κρίση και η ύφεση της οικονομικής δραστηριότητας υπενθύμισαν έντονα, για μια ακόμα φορά, τον κεντρικό ρόλο της ΕΕ στην εξασφάλιση της οικονομικής και κοινωνικής ευημερίας των ευρωπαίων. Παρά το γεγονός ότι οι αιτίες της οικονομικής κρίσης πρέπει κυρίως να αναζητηθούν εκτός της ΕΕ, η πραγματικότητα της ενιαίας αγοράς έφερε στο φως την αλληλεξάρτηση των ευρωπαϊκών οικονομιών και τη θεμελιώδη ανάγκη για κοινή προσέγγιση και συντονισμένη δράση. Το ευρώ και η Ευρωπαϊκή Κεντρική Τράπεζα αποτέλεσαν σημαντικούς πόλους σταθερότητας κατά τη διάρκεια αυτής της δύσκολης περιόδου, υπό την ενίσχυση της πειθαρχίας που επιβάλλει το σύμφωνο της σταθερότητας και ανάπτυξης.

Δεδομένου ότι οι ανησυχίες αφορούν στο εξής τα αποτελέσματα της κάμψης της ανάπτυξης για την απασχόληση και τις επιχειρήσεις, τα βλέμματα στρέφονται εκ νέου προς την ΕΕ. Η ευρωπαϊκή διάσταση εμφανίζεται ότι είναι καθοριστικής σημασίας για τον περιορισμό του εύρους της οικονομικής ύφεσης, τη μείωση των επιπτώσεων στους ευρωπαίους και την υποστήριξη της ευρωπαϊκής οικονομίας για να επιστρέψει στο δρόμο της αειφόρου ανάπτυξης.

Η Επιτροπή διαδραματίζει διάφορους ρόλους στην οικονομική ζωή της Ευρωπαϊκής Ένωσης. Φροντίζοντας καθημερινά να εξασφαλίζει την άσκηση θεμιτού ανταγωνισμού στην ενιαία αγορά καθώς και την καλή λειτουργία της τελωνειακής ένωσης στην ΕΕ, η Επιτροπή παρέχει στους φορείς της αγοράς και στα κράτη μέλη την ασφάλεια ότι μπορούν να ανταγωνιστούν υπό ίσους όρους και ότι ισχύουν οι ίδιοι κανόνες για τα μικρά και μεγάλα κράτη μέλη εξίσου. Πέραν της αρμοδιότητάς της που συνίσταται στο δικαίωμα πρωτοβουλίας για τη θέσπιση νομοθεσίας, η Επιτροπή διαδραματίζει επίσης ένα γενικότερο ρόλο συντονιστή και ενδιάμεσου που ευνοεί τη συνεργασία στο εσωτερικό της ΕΕ. Αυτός ο ρόλος υπήρξε ουσιαστικός όταν χρειάστηκε να αναληφθεί άμεση δράση για να αντιμετωπιστεί η οικονομική κρίση και να θεσπισθεί ένα ευρωπαϊκό πλαίσιο για να υποστηριχθούν τα κράτη μέλη στην κατάρτιση σχεδίων σταθεροποίησης συμβιβάσιμων με την ενιαία αγορά και τους κανόνες περί κρατικών ενισχύσεων, λαμβανομένων ταυτόχρονα υπόψη των συμφερόντων καθενός. Η Επιτροπή θα συνεχίσει να δρα και να επαγρυπνεί προκειμένου να συνεχιστούν οι προσπάθειες για να αποκατασταθεί η εμπιστοσύνη στις χρηματοοικονομικές αγορές. Θα προσπαθήσει ιδιαίτερα να αναπτύξει και να ενθαρρύνει μία κοινή ευρωπαϊκή προσέγγιση στο πλαίσιο της διεθνούς απάντησης που πρέπει να δοθεί στην οικονομική κρίση.

Σε μια δεύτερη φάση, θα πρέπει να ληφθούν συγκεκριμένα μέτρα για την αναμόρφωση του ρυθμιστικού πλαισίου του κοινοτικού χρηματοοικονομικού συστήματος. Η Επιτροπή έχει επίσης το καθήκον να προτείνει το κατάλληλο ρυθμιστικό καθεστώς για την ενιαία αγορά, συμπεριλαμβανομένου του τομέα των χρηματοοικονομικών υπηρεσιών. Το φθινόπωρο του 2008, η Επιτροπή εντατικοποίησε τις εργασίες της και παρουσίασε σειρά λεπτομερών προτάσεων για τις κεφαλαιακές απαιτήσεις, τις εγγυήσεις των καταθέσεων και τους οργανισμούς αξιολόγησης της πιστοληπτικής ικανότητας, καθώς και νέους κανόνες περί λογιστικής. Ένας από τους κύριους στόχους για το 2009 θα πρέπει να είναι η διατήρηση του ρυθμού των μεταρρυθμίσεων και η παροχή βοήθειας στο Ευρωπαϊκό Κοινοβούλιο και το Συμβούλιο για να θεσπίσουν ταχέως τα συγκεκριμένα μέτρα, τα οποία είναι ουσιαστικής σημασίας για την αποκατάσταση της εμπιστοσύνης μεταξύ των πολιτών, των επενδυτών και των επιχειρήσεων.

Μία δεύτερη φάση αυτών των εργασιών είναι τώρα υπό προετοιμασία και θα παρουσιαστεί το 2009. Αυτό το πακέτο χρηματοοικονομικών μέτρων θα προκύψει από μία ήδη διεξαγόμενη ευρεία επανεξέταση της καταλληλότητας της νομοθεσίας, του ελέγχου και της διαφάνειας του συνόλου των χρηματοοικονομικών φορέων και των μεγάλων επενδυτών στις αγορές κεφαλαίων – συμπεριλαμβανομένων των αμοιβαίων κεφαλαίων υψηλού κινδύνου και των ιδιωτικών επενδυτικών κεφαλαίων – η οποία θα οδηγήσει σε μέτρα με στόχο να καλυφθούν τα κενά που ενδεχομένως θα διαπιστωθούν. Θα καλύψει επίσης τις αποδοχές των διευθυντικών στελεχών και τις αγορές παραγώγων. Επιπλέον, αυτό το πακέτο μέτρων θα αντλήσει τα επιβαλλόμενα συμπεράσματα από τις εργασίες της ομάδας υψηλού επιπέδου που είναι επιφορτισμένη με την ευρωπαϊκή χρηματοπιστωτική εποπτεία, η οποία συστάθηκε από την Επιτροπή. Τα πρώτα αποτελέσματα της συγκεκριμένης ομάδας θα μπορέσουν να παρουσιαστούν από την Επιτροπή στο Ευρωπαϊκό Κοινοβούλιο και στο Συμβούλιο ενόψει του εαρινού Ευρωπαϊκού Συμβουλίου.

Λαμβάνοντας υπόψη τις επιπτώσεις της πιστωτικής κρίσης στην πραγματική οικονομία, η Επιτροπή προτίθεται να επεξεργαστεί μία στρατηγική με σκοπό να περιοριστούν οι συνέπειες για την ανάπτυξη, να υποστηριχθούν τα άτομα που χάνουν την εργασία τους και να δημιουργηθούν οι προϋποθέσεις για την ανάκαμψη της ευρωπαϊκής οικονομίας μόλις αυτό γίνει εφικτό. Αυτό σημαίνει ότι πρέπει να επιδιώξει πολλούς από τους βασικούς στόχους που ορίζονται από τη στρατηγική της Λισαβόνας για την ανάπτυξη και την απασχόληση: να ελευθερώσει το δυναμικό των ΜΜΕ έτσι ώστε να επικεντρωθούν στην ανάπτυξη των δραστηριοτήτων τους, να ευνοήσει την κατάρτιση και τις δράσεις επαγγελματικού αναπροσανατολισμού και να προωθήσει τις δεξιότητες που είναι απαραίτητες για την οικονομία του μέλλοντος, επενδύοντας στην έρευνα και ανάπτυξη. Προς το σκοπό αυτό, πρέπει να παρασχεθεί σαφής υποστήριξη στη βιομηχανία, έτσι ώστε οι επιχειρήσεις να μπορέσουν να ανταποκριθούν σε μακροπρόθεσμες ανάγκες, όπως η ενεργειακή επάρκεια και η καινοτόμος καθαρή τεχνολογία. Αυτό προϋποθέτει τέλος τη συνεργασία με τα κράτη μέλη για να επιταχυνθεί η εφαρμογή προγραμμάτων σχετικά με την πολιτική συνοχής για την περίοδο 2007-2013 προκειμένου να υποστηριχθούν οι δημόσιες επενδύσεις. Οι βασικές αρχές των υγιών δημόσιων οικονομικών και των ανοιχτών αγορών συνεχίζουν να αποτελούν το κέντρο των προοπτικών ανάπτυξης της Ευρώπης.

Σε άλλους τομείς, η Επιτροπή θα θεσπίσει τα μέτρα που προκύπτουν από την επανεξέταση της ενιαίας αγοράς στην οποία προέβη. Θα προταθεί ευρεία γκάμα πρωτοβουλιών με σκοπό να υπευθυνοποιηθούν οι καταναλωτές, να βελτιωθούν τα μέσα προσφυγής, να δημιουργηθεί ευνοϊκό κλίμα για τις επιχειρήσεις στην ενιαία αγορά μέσω βελτιωμένων προσεγγίσεων όσον αφορά τη φορολογία και να εκσυγχρονιστεί το πλαίσιο για τις επιχειρήσεις. Ειδικές ενέργειες παρακολούθησης των αγορών θα αφορούν τις αγορές λιανικής, τις ηλεκτρικές συσκευές και τα φαρμακευτικά προϊόντα προκειμένου να ανιχνευθούν τα ενδεχόμενα προβλήματα λειτουργίας αυτών των τομέων και να εξασφαλιστεί ότι οι πολίτες αντλούν όφελος από τα πλεονεκτήματα που προσφέρει η ενιαία αγορά. Η απουσία ενιαίου και οικονομικού διπλώματος ευρεσιτεχνίας παραμένει μία από τις σαφείς ελλείψεις της ενιαίας αγοράς.

Η οικονομική δυσπραγία και η κοινωνική πίεση καθιστούν περισσότερο σημαντική από ποτέ την υλοποίηση της κοινωνικής ατζέντας για τις ευκαιρίες, την πρόσβαση και την αλληλεγγύη. Η Επιτροπή θα ανανεώσει τη στρατηγική της για τη νεολαία προκειμένου να ανταποκριθεί καλύτερα στα προβλήματα των νέων – όπως η δυσανάλογα υψηλή ανεργία και η πρόωρη αποχώρηση από το σχολείο. Ένα σημαντικό σκέλος αυτών των προσπαθειών υπέρ της απασχόλησης είναι η πρωτοβουλία «Νέες δεξιότητες για νέες θέσεις εργασίας» που ενθαρρύνει την ένταξη των νέων στην αγορά εργασίας. Η Επιτροπή θα προσπαθήσει επίσης να προωθήσει τις προτάσεις της για την καταπολέμηση της διακριτικής μεταχείρισης, τις επιτροπές επιχειρήσεων και το συνδυασμό επαγγελματικού και οικογενειακού βίου ενώπιον του Ευρωπαϊκού Κοινοβουλίου και του Συμβουλίου.

Το ευρωπαϊκό έτος δημιουργικότητας και καινοτομίας θα αναδείξει τη σημασία της ανάπτυξης των δεξιοτήτων και της προώθησης της καινοτομίας στη στρατηγική της ΕΕ για την ανάπτυξη και την απασχόληση· μία πρωτοβουλία που στοχεύει στη βελτίωση των επαφών μεταξύ των πανεπιστημίων και των επιχειρήσεων θα ενισχύσει ένα ακόμα σημαντικό κρίκο της αλυσίδας. Χάρη στη δημιουργία και τη λειτουργία του Ευρωπαϊκού Ινστιτούτου Τεχνολογίας, θα δημιουργηθεί η πρώτη κοινότητα γνώσης και καινοτομίας.

Χάρη στη στρατηγική της Λισαβόνας για την ανάπτυξη και την απασχόληση, γίνεται σήμερα από όλους δεκτό ότι πρέπει να είναι σε θέση να αντιμετωπίσει τις μελλοντικές ανταγωνιστικές και κοινωνικές προκλήσεις και να βασίσει την οικονομία της στις ουσιαστικές ευρωπαϊκές αξίες της κοινωνικής δικαιοσύνης και της αειφορίας. Παρά το γεγονός ότι πρέπει να ληφθεί υπόψη η ύφεση της οικονομικής δραστηριότητας, αυτή δεν πρέπει να αποτρέψει την ΕΕ από το μακροπρόθεσμο σχέδιό της, που είναι η οικοδόμηση μιας ανταγωνιστικής, βασισμένης στη γνώση και αειφόρου Ευρώπης για το μέλλον. Η είσοδος της Σλοβακίας στη ζώνη ευρώ θα αποτελέσει σημαντικό σύμβολο της εξέλιξης του ευρώ σε σημαντική δύναμη για τη σταθερότητα της παγκόσμιας οικονομίας και θα συμπέσει με μια ανάλυση της συμβολής της διεύρυνσης της ευρωπαϊκής οικονομίας κατά τη διάρκεια των πέντε τελευταίων ετών.

Το 2009, η Επιτροπή θα εξετάσει τον τρόπο με τον οποίο μπορεί να προσαρμοστεί η στρατηγική της Λισαβόνας στη μετά το 2010 περίοδο και η εξεύρεση σωστής ισορροπίας μεταξύ βραχυπρόθεσμων και μακροπρόθεσμων προτεραιοτήτων θα αποτελέσει πρόκληση καθοριστικής σημασίας σε σχέση με το εν λόγω ζήτημα. Είναι απαραίτητο να υπάρξει σαφής δέσμευση με στόχο την εφαρμογή των διαρθρωτικών μεταρρυθμίσεων που απαιτούνται, βραχυπρόθεσμα, για να αποκατασταθεί η εμπιστοσύνη των καταναλωτών και των επενδυτών και, μακροπρόθεσμα, να βελτιωθεί η αντοχή και ο δυναμισμός των οικονομιών μας.

2.2. Η κλιματική αλλαγή και η Ευρώπη της αειφόρου ανάπτυξης

Το 2009 θα είναι έτος αποφασιστικής σημασίας για τις προσπάθειες καταπολέμησης των κλιματικών μεταβολών. Η Σύμβαση των Ηνωμένων Εθνών για την αλλαγή του κλίματος που θα πραγματοποιηθεί στην Κοπεγχάγη θα είναι καίριας σημασίας για να κριθεί η αποφασιστικότητα της διεθνούς κοινότητας να πραγματοποιήσει μία ιστορική αλλαγή· θα μπορούσε να είναι η κατάληξη των προσπαθειών που στοχεύουν στη θέσπιση πιο ριζοσπαστικών μέτρων για τη μείωση των εκπομπών αερίου θερμοκηπίου από το 2012.

Η Επιτροπή προτίθεται να πράξει έτσι ώστε η ΕΕ να διατηρήσει υψηλό επίπεδο φιλοδοξιών. Η ΕΕ διεξήγαγε συζητήσεις καθορίζοντας τους τρεις ακόλουθους θεμελιώδεις στόχους που πρέπει να επιτευχθούν μέχρι το 2020: μείωση κατά 20% των εκπομπών αερίου θερμοκηπίου, ένα ποσοστό 20% αφιερωμένο στις ανανεώσιμες ενέργειες και βελτίωση κατά 20% της ενεργειακής αποτελεσματικότητας. Το πακέτο μέτρων που προβλέπονται για την επίτευξη αυτών των στόχων παραμένει σημαντική προτεραιότητα για την αξιοπιστία της Ευρώπης ως κύριου μοχλού των συνολικών προσπαθειών για την καταπολέμηση της αλλαγής του κλίματος. Η παρούσα οικονομική κρίση κατέστησε ακόμα πιο επιτακτική την ανάγκη, μακροπρόθεσμα, να χαραχθούν πολιτικές που τοποθετούν την Ευρώπη στην εμπροσθοφυλακή του αγώνα για ένα μέλλον με λιγότερες εκπομπές διοξειδίου του άνθρακα: ο καλύτερος τρόπος τόνωσης της ζήτησης είναι η προώθηση των μέτρων που αφορούν τις πράσινες τεχνολογίες και την ενεργειακή αποτελεσματικότητα. Είναι σημαντικό για αυτά τα μέτρα να εγκριθούν πλήρως πριν από τις εκλογές του Ευρωπαϊκού Κοινοβουλίου.

Τα συγκεκριμένα μέτρα θα τοποθετήσουν την ΕΕ σε θέση ισχύος κατά τις διαπραγματεύσεις στα Ηνωμένα Έθνη αλλά παρά ταύτα η Ευρώπη θα πρέπει να αποδείξει αποφασιστικότητα, επιμονή και φαντασία. Στις αρχές του 2009, η Επιτροπή θα υποβάλει προτάσεις σχετικά με τη στρατηγική της ΕΕ για να εξασφαλίσει φιλόδοξη και εκτεταμένη συμφωνία σε παγκόσμιο επίπεδο.

Ο άλλος θεμελιώδης στόχος αυτού του πακέτου μέτρων είναι να κατοχυρώσει την ασφάλεια, τη βιωσιμότητα και την ανταγωνιστικότητα της ευρωπαϊκής ενέργειας. Η αύξηση των τιμών της ενέργειας που παρατηρήθηκε κατά το 2008 τόνισε, για μία φορά ακόμα, τον ευάλωτο χαρακτήρα της Ευρώπης όσον αφορά την ενέργεια και την επείγουσα ανάγκη για ενίσχυση της ενεργειακής ασφάλειας. Στο πλαίσιο της στρατηγικής ανασκόπησής της στον τομέα της ενέργειας, η Επιτροπή θα ορίσει συνολική στρατηγική για να βελτιώσει την ενεργειακή ασφάλεια, η οποία θα πρέπει να αποτελέσει θέμα ύψιστης σημασίας κατά το 2009. Αυτό θα συμπεριλάβει μεταξύ άλλων τη θέσπιση συγκεκριμένων μέτρων για την ενεργειακή αποτελεσματικότητα· την αναγωγή σε κοινό στόχο της διασύνδεσης και της αποτελεσματικής διαχείρισης των αποθεμάτων, κυρίως κατά τρόπο που να συμπεριλαμβάνονται τα νέα κράτη μέλη στο ευρωπαϊκό δίκτυο· και μία συντονισμένη προσέγγιση για τη βελτίωση και τη διαφοροποίηση της προμήθειας που προέρχεται από πηγές εκτός της Ένωσης. Αυτή η στρατηγική ανάλυση τονίζει εξίσου τη σημασία που έχει η θέσπιση προτάσεων στην εσωτερική αγορά φυσικού αερίου και ηλεκτρικής ενέργειας καθώς και η εφαρμογή νέων μεθόδων που εξασφαλίζουν αυξημένη ανταγωνιστικότητα, προσαρμοσμένες τιμές και καλή συνεργασία μεταξύ των εθνικών ρυθμιστικών αρχών.

Η οικολογική διάσταση αποτελεί το κέντρο των πολιτικών της ΕΕ. Το 2009 θα υπάρξει εξειδικευμένος προβληματισμός για το μέλλον της στρατηγικής για την αειφόρο ανάπτυξη και για τον τρόπο με τον οποίο μπορούν να επιτευχθούν όσο το δυνατό πιο αποτελεσματικά οι στόχοι της. Όσον αφορά τις ειδικές πρωτοβουλίες, μια στρατηγική της ΕΕ υπέρ της περιοχής της Βαλτικής θα ενθαρρύνει την ανάπτυξη μιας περιβαλλοντικά βιώσιμης, ευημερούσας, προσιτής και ασφαλούς περιοχής. Η ενσωμάτωση περιβαλλοντικών προβληματισμών στην ευρωπαϊκή πολιτική μεταφορών θα συνεχιστεί και η Επιτροπή θα δημοσιεύσει ανακοίνωση για τα μελλοντικά σενάρια στον τομέα των μεταφορών για τα είκοσι έως σαράντα επόμενα έτη, καθώς και μία Πράσινη Βίβλο για τα διευρωπαϊκά δίκτυα στον τομέα των μεταφορών. Οι πολιτικές στον τομέα του περιβάλλοντος, της γεωργίας και της αλιείας επιδιώκουν να συνδυάσουν τα καθημερινά συστήματα διαχείρισης και ελέγχου με μια μακροπρόθεσμη προοπτική για την αειφόρο χρήση των φυσικών πηγών της Ευρώπης. Κατά το 2009 επίσης, η Επιτροπή θα ξεκινήσει σημαντική διαβούλευση της Κοινής Αλιευτικής Πολιτικής στο πλαίσιο της ολοκληρωμένης θαλάσσιας πολιτικής για την ΕΕ, σημαντικό θέμα της οποίας θα είναι η βιοποικιλότητα. Τέλος, το 2009 θα είναι εξίσου το έτος κατά το οποίο θα πρέπει να τεθεί σε εφαρμογή το "τσεκ απ" της μεταρρύθμισης της ΚΑΠ, συμπεριλαμβανομένης της νέας μεταφοράς πόρων από τις άμεσες ενισχύσεις στην αγροτική ανάπτυξη για να αντιμετωπιστούν νέες προκλήσεις, όπως η αλλαγή του κλίματος, οι ανανεώσιμες ενέργειες, η διαχείριση του ύδατος και η βιοποικιλότητα.

2.3. Μια Ευρώπη κοντά στους πολίτες

Η παρούσα Επιτροπή τοποθέτησε τον πολίτη στο κέντρο του ευρωπαϊκού σχεδίου μέσω πολιτικών που διεξήχθηκαν στους τομείς που αγγίζουν τους πολίτες όπως τα θεμελιώδη δικαιώματα και η ιθαγένεια, η μετανάστευση, η δικαιοσύνη, η ασφάλεια και η προστασία, η προστασία των καταναλωτών και η υγεία.

Ευαίσθητη απέναντι στις βαθιές προσδοκίες των πολιτών της ΕΕ, η Επιτροπή θα συνεχίσει να αναλαμβάνει πρωτοβουλίες σε διάφορους τομείς που αφορούν άμεσα τον πολίτη. Θα ληφθούν συγκεκριμένα μέτρα για να ενισχυθεί η πραγματική τήρηση των κανόνων προστασίας των καταναλωτών στην Ευρώπη. Η ασφάλεια των τροφίμων, η υγεία και η καλή διαβίωση των ζώων θα ελέγχονται συνεχώς και η Επιτροπή θα συνεχίσει, ταυτόχρονα, την εφαρμογή της ευρωπαϊκής στρατηγικής για την υγεία προκειμένου να βοηθήσει τα κράτη μέλη να προωθήσουν καλύτερα τη δημόσια υγεία. Η Επιτροπή θα εξετάσει ιδιαίτερα το ρόλο που μπορεί να διαδραματίσει η ΕΕ για να μειώσει τις ανισότητες στον τομέα της υγείας στην Ευρώπη.

Για να προετοιμαστεί το μέλλον, η Επιτροπή θα συνεχίσει να εξετάζει κατά το 2009 τα δημογραφικά ζητήματα, σε στενή συνεργασία με την τσεχική και σουηδική προεδρία: μία αξιολόγηση του βαθμού ετοιμότητας της ΕΕ απέναντι στις δημογραφικές μεταβολές θα παρουσιαστεί κατά το εαρινό Ευρωπαϊκό Συμβούλιο.

Το 2009, η Επιτροπή θα εκθέσει τις προτάσεις της για να καταστήσει την ΕΕ αληθινό χώρο ελευθερίας, ασφάλειας και δικαιοσύνης. Αυτές οι προτάσεις θα αποτελέσουν τη βάση συζητήσεων με τα κράτη μέλη, προκειμένου να υπάρξει παρακολούθηση του τρέχοντος Προγράμματος της Χάγης.

Η εφαρμογή κοινής πολιτικής μετανάστευσης θα συνεχίσει να αποτελεί προτεραιότητα. Στην πρόσφατη ανακοίνωσή της με τον τίτλο «Μία κοινή μεταναστευτική πολιτική για την Ευρώπη: αρχές, ενέργειες και μέσα»[1], η Επιτροπή ανέλαβε τη δέσμευση να θέσει σε εφαρμογή σειρά στόχων και αρχών σε εταιρική σχέση με τα κράτη μέλη και τα άλλα θεσμικά όργανα της ΕΕ. Αυτή η δέσμευση θα καθοδηγήσει τη δράση της Επιτροπής κατά το 2009 και η μετανάστευση θα πρέπει να ενσωματωθεί πλήρως στις ευρύτερες πολιτικές της ΕΕ υπέρ της οικονομικής ανάπτυξης, της ανταγωνιστικότητας και της κοινωνικής ένταξης. Οι πολιτικές που συνδέονται με τις εξωτερικές σχέσεις πρέπει επίσης να διαδραματίσουν ρόλο, μέσω της προώθησης ενισχυμένων εταιρικών σχέσεων με τρίτες χώρες για τη διαχείριση της μετανάστευσης και μέσω στενότερων δεσμών με τις πολιτικές της ανάπτυξης και του εμπορίου.

Το 2009, το ευρωπαϊκό δίκτυο μετανάστευσης θα αρχίσει να λειτουργεί και θα υπάρχουν οι προϋποθέσεις για να κατοχυρωθεί η ολοκλήρωση του κοινού ευρωπαϊκού συστήματος ασύλου μέχρι το 2010, συμπεριλαμβανομένης της δημιουργίας ευρωπαϊκής υπηρεσίας για τη στήριξη του δικαιώματος παροχής ασύλου. Η Επιτροπή δίνει ιδιαίτερη προσοχή στη θέσπιση και την εφαρμογή πρόσφατων προτάσεων στον τομέα της μετανάστευσης και του ασύλου. Η ολοκληρωμένη διαχείριση των συνόρων θα συνεχίσει να κατοχυρώνεται χάρη στην αυξημένη λειτουργική συνεργασία και στην έναρξη του νέου μηχανισμού αξιολόγησης του Σένγκεν. Θα ενθαρρυνθεί επίσης η πρακτική συνεργασία μεταξύ των κρατών μελών και μεταξύ αυτών των τελευταίων και του FRONTEX στον τομέα της πολιτικής επιστροφής.

Δεδομένου ότι οι πολίτες μπορούν να κυκλοφορούν ελεύθερα στο εσωτερικό της ΕΕ, πρέπει επίσης να διαθέτουν ίση πρόσβαση στη δικαιοσύνη και στη νομική προστασία. Οι παραβάτες πρέπει να διώκονται και να δικάζονται. Η ΕΕ θα πλησιάσει περισσότερο στο να καταστεί ένας πραγματικός χώρος δικαιοσύνης κατά το 2009 χάρη σε πρωτοβουλίες για τη βελτίωση της αμοιβαίας αναγνώρισης σε ποινικές και αστικές υποθέσεις σε συγκεκριμένους τομείς (δικαστικές αποφάσεις, οικονομικά δικαιώματα, κληρονομικές σχέσεις). Για να ενισχυθεί η ασφάλεια των πολιτών της ΕΕ, η Επιτροπή θα παρουσιάσει επίσης σειρά προτάσεων για την αντιμετώπιση ειδικών και νέων μορφών εγκληματικότητας: αυξημένη πρόληψη της κακομεταχείρισης και της εμπορίας παιδιών· ενισχυμένη διεθνής συνεργασία για την καταπολέμηση και την πρόληψη των επιθέσεων στον κυβερνοχώρο· και καταπολέμηση του κινδύνου τρομοκρατικών επιθέσεων μέσω χημικών, βιολογικών, πυρηνικών και ραδιολογικών όπλων.

2.4. Η Ευρώπη ως παγκόσμιος εταίρος

Στο πλαίσιο της παγκοσμιοποίησης, η Ευρώπη δεν μπορεί να δρα απομονωμένα σε σχέση με τους προαναφερθέντες στόχους και προκλήσεις. Αυτά πρέπει να εξετάζονται και να παρουσιάζονται μέσω της εξωτερικής πολιτικής της ΕΕ, η οποία θα συνδυάζει πάντα μία μακροπρόθεσμη στρατηγική προσέγγιση με την ικανότητα αντίδρασης στις άμεσες απαιτήσεις της εξωτερικής πολιτικής.

Το 2009, η Επιτροπή θα συνεχίσει να συνάπτει μακροχρόνιες σχέσεις με βασικούς εταίρους. Το προηγούμενο έτος αποκάλυψε τη σημασία κοινής προσέγγισης με τις Ηνωμένες Πολιτείες σε περίοδο μεγάλης πίεσης. Έφερε επίσης στο φως την αμοιβαία σημασία που έχει η ύπαρξη καλών σχέσεων με τη Ρωσία και η ανάπτυξη αποτελεσματικών πολιτικών σε τομείς όπως η ενέργεια, η μετανάστευση, το εμπόριο και οι επενδύσεις. Η χρηματοπιστωτική κρίση τόνισε εκ νέου την ανάγκη για την Ευρώπη να εμβαθύνει τις σχέσεις της με στρατηγικούς εταίρους στην Ασία, όπως η Κίνα, η Ινδία και η Ιαπωνία, καθώς και με άλλες αναδυόμενες οικονομίες όπως η Βραζιλία.

Η γεωργιανή κρίση που δημιουργήθηκε κατά τη διάρκεια του θέρους του 2008 αποκάλυψε δύο όψεις της εξωτερικής δράσης της ΕΕ. Απέδειξε καταρχάς ότι η Ευρωπαϊκή Ένωση θεωρείται ότι αποτελεί θετική δύναμη όσον αφορά την πρόληψη και την επίλυση συγκρούσεων και ότι μπορεί να διαδραματίσει το ρόλο μεσολαβητή στις πλέον τεταμένες καταστάσεις. Δεύτερον, η ΕΕ χρειάστηκε, για μία φορά ακόμα, να αποδείξει την ταχύτητα και την αποφασιστικότητά της, όχι μόνο δρώντας μέσω της διπλωματικής οδού αλλά εξίσου παρέχοντας συγκεκριμένη ανθρωπιστική βοήθεια στους πληθυσμούς που είχαν ανάγκη.

Δύο μήνες αργότερα, η χρηματοπιστωτική κρίση υπενθύμισε ότι η ΕΕ έχει καταστεί παράγοντας θεμελιώδους σημασίας στις περιπτώσεις που χρειάζεται πραγματικά παγκόσμια δράση. Η Επιτροπή θα συνεχίσει να διαδραματίζει κεντρικό ρόλο στο μέτρο που πληθαίνουν οι διεθνείς διασκέψεις κορυφής και θα επιχειρήσει ταυτόχρονα να αποκαταστήσει την εμπιστοσύνη στο διεθνές χρηματοπιστωτικό σύστημα και να ενθαρρύνει πιο μακροπρόθεσμα έναν προβληματισμό για τη μεταρρύθμιση της παγκόσμιας οικονομικής διακυβέρνησης.

Η Επιτροπή θα δώσει ιδιαίτερη προσοχή στα ακόλουθα:

- στην εξακολούθηση της διαδικασίας διεύρυνσης· οι διαπραγματεύσεις με την Κροατία ιδιαίτερα εισέρχονται σε αποφασιστικό στάδιο. Η ευρωπαϊκή προοπτική για τις άλλες χώρες των Δυτικών Βαλκανίων θα αναπτυχθεί και οι διαπραγματεύσεις προσχώρησης με την Τουρκία θα συνεχιστούν στο μέτρο που θα τεθούν σε εφαρμογή οι εσωτερικές μεταρρυθμίσεις στη συγκεκριμένη χώρα. Η Επιτροπή θα συνεχίσει επίσης να χορηγεί ιδιαίτερη προσοχή στην οικονομική και πολιτική εξέλιξη του Κοσσυφοπεδίου·

- στις προσπάθειες που αποβλέπουν στην ανάπτυξη της Διαδικασίας της Βαρκελώνης: Ένωση για τη Μεσόγειο και Ανατολική Εταιρική Σχέση. Αυτά τα σχέδια καταδεικνύουν τη σημασία αποτελεσματικής και συνολικής σχέσης με τους γείτονες της ΕΕ. Θέματα όπως η ενεργειακή ασφάλεια, η μετανάστευση και η αλλαγή του κλίματος θα αντιμετωπιστούν καλύτερα εάν καθιερώσουμε τις κατάλληλες σχέσεις με τους γείτονές μας. Στο πλαίσιο της ευρωπαϊκής πολιτικής γειτονίας, η Επιτροπή θα αναπτύξει ιδέες για να βοηθήσει την ΕΕ να βρει σωστή ισορροπία μεταξύ της παγίωσης των οικονομικών και πολιτικών σχέσεων με το σύνολο των γειτόνων της και της ανάγκης να συνάψει ιδιαίτερες σχέσεις ανάλογα με διάφορες περιοχές και διάφορους εταίρους·

- στην οικοδόμηση αποτελεσματικής εταιρικής σχέσης με τη νέα κυβέρνηση των Ηνωμένων Πολιτειών. Αυτοί οι δεσμοί θα είναι ύψιστης σημασίας για να αντιμετωπιστούν μεγάλες παγκόσμιες προκλήσεις όπως η αλλαγή του κλίματος, να ενισχυθεί η ασφάλεια και η σταθερότητα και να αναπτυχθεί η οικονομική και η κανονιστική συνεργασία·

- στην ολοκλήρωση του αναπτυξιακού προγράμματος της Ντόχα, η οποία θα παραμείνει ύψιστη προτεραιότητα και ένα από τα καλύτερα μέσα για τη δημιουργία νέων εμπορικών διεξόδων για τις επιχειρήσεις της ΕΕ, την προώθηση της ανάπτυξης και τον περιορισμό του προστατευτισμού παγκοσμίως. Παράλληλα, η ΕΕ προτίθεται να εξακολουθήσει και, ει δυνατόν, να ολοκληρώσει τις διεξαγόμενες διμερείς εμπορικές διαπραγματεύσεις·

- στην παγίωση των σχέσεων με τις αναπτυσσόμενες χώρες που στηρίζονται στους αναπτυξιακούς στόχους της χιλιετίας και στη σύναψη συμμαχιών με αυτές τις χώρες προκειμένου να αντιμετωπιστούν τα διεθνή προβλήματα από τα οποία συνήθως πλήττονται ισχυρότερα, όπως η ενεργειακή και επισιτιστική ασφάλεια, οι αλλαγές του κλίματος και η μετανάστευση. Η Επιτροπή θα συνεχίσει να επιδιώκει να εμβαθύνει περαιτέρω τις σχέσεις με τις αναπτυσσόμενες χώρες.

3. Βελτίωση της νομοθεσίας - υλοποοίηση των υποσχέσεων και αλλαγή του πνεύματος που διέπει τη νομοθεσία

Λαμβάνοντας υπόψη τη χρηματοπιστωτική κρίση και την οικονομική κατάσταση, η ανάγκη βελτίωσης της νομοθεσίας για την υποστήριξη της οικονομικής ανταγωνιστικότητας είναι πιο σημαντική από ποτέ. Η απλούστευση και η βελτίωση ενός κανονιστικού περιβάλλοντος απαλλαγμένου από κάθε περιττό διοικητικό βάρος θα συνεχίσουν κατά συνέπεια να αποτελούν σημαντικά στοιχεία της νομοθετικής εργασίας της Επιτροπής κατά το 2009. Θα δοθεί ιδιαίτερο βάρος στη βελτίωση της ποιότητας των νέων προτάσεων, στην απλούστευση της ισχύουσας νομοθεσίας και στη μείωση των διοικητικών διατυπώσεων. Όπως πάντα, αυτές οι προσπάθειες θα αποφέρουν τους καρπούς τους μόνον εφόσον υπάρξει αποτελεσματική συνεργασία με τα άλλα θεσμικά όργανα και τα κράτη μέλη. Η ΕΕ θα συνεχίσει τις συζητήσεις με τους βασικούς εταίρους όσον αφορά τη συνεργασία στον τομέα της νομοθεσίας, τη σύγκλιση των προτύπων και την ισοδυναμία των κανόνων.

Η τρίτη στρατηγική αναθεώρηση του προγράμματος «Βελτίωση της νομοθεσίας» θα αναφερθεί στα τρία ουσιαστικά στοιχεία αυτού του προγράμματος που είναι η αξιολόγηση των επιπτώσεων, η απλούστευση και η μείωση του διοικητικού φόρτου. Θα εξεταστεί ο τρόπος με τον οποίο η Επιτροπή προτίθεται να παγιώσει το σύστημά της για την ανάλυση των επιπτώσεων, κυρίως εφαρμόζοντας τις αναθεωρημένες κατευθυντήριες γραμμές και επανεξετάζοντας την κοινή προσέγγιση για την αξιολόγηση των επιπτώσεων του Νοεμβρίου 2005. Η στρατηγική απλούστευσης του κανονιστικού περιβάλλοντος θα επανεξεταστεί και θα ενημερωθεί, όπως και το πρόγραμμα κωδικοποίησης. Ταυτόχρονα, θα εξεταστεί επίσης εκ νέου η εφαρμογή του προγράμματος δράσης με σκοπό να μειωθεί ο διοικητικός φόρτος και θα αξιολογηθούν οι πρόοδοι που έχουν σημειωθεί για να επιτευχθεί ο στόχος της μείωσης κατά 25% μέχρι το 2012. Στη συγκεκριμένη βάση, και με βάση το σύνολο των εσωτερικών εργασιών και συνεισφορών της ομάδας υψηλού επιπέδου ανεξαρτήτων φορέων συμφερόντων στον τομέα του διοικητικού φόρτου, η Επιτροπή θα υποβάλει προτάσεις με σκοπό την επίτευξη αυτού του στόχου.

Κατά την έναρξη της εντολής της το 2004, η Επιτροπή εξέτασε εκ του σύνεγγυς τη συμφωνία των εκκρεμών προτάσεων με τους στρατηγικούς στόχους και τις προδιαγραφές που αποβλέπουν στη βελτίωση της νομοθεσίας και κατάρτισε στη συνέχεια ένα σημαντικό κατάλογο για την απόσυρση προτάσεων. Η παρούσα Επιτροπή έχει την πρόθεση να προτείνει στην επόμενη Επιτροπή να επιδοθεί σε παρόμοιο εγχείρημα. Το νομοθετικό πρόγραμμα και το πρόγραμμα εργασίας της Επιτροπής περιλαμβάνει συμπληρωματικές εκκρεμείς προτάσεις τις οποίες η Επιτροπή προτίθεται να αποσύρει.

Οι εργασίες που αποβλέπουν στη βελτίωση της εφαρμογής του κοινοτικού δικαίου θα συνεχιστούν. Το πιλοτικό σχέδιο που ξεκίνησε τον Απρίλιο του 2008 μεταξύ της Επιτροπής και των κρατών μελών, που αφορά την παροχή πληροφοριών, την επίλυση προβλημάτων και την επανόρθωση παραβάσεων, θα αξιολογηθεί.

4. Παρουσίαση της Ευρώπης στους Πολίτες

Η οικονομική ύφεση και το γεγονός ότι η επικύρωση της συνθήκης της Λισαβόνας δεν έχει ακόμα ολοκληρωθεί επαυξάνουν την ανάγκη να επικεντρωθεί η παρουσίαση της Ευρώπης στα απτά αποτελέσματα που έχει επιτύχει η Ευρωπαϊκή Ένωση καθώς και στα ζητήματα που αφορούν ιδιαίτερα την καθημερινή ζωή των πολιτών.

Το 2009 θα είναι το πρώτο έτος κατά το οποίο οι διοργανικές προτεραιότητες θα συμφωνηθούν από το Συμβούλιο των Υπουργών, το Ευρωπαϊκό Κοινοβούλιο και την Επιτροπή σύμφωνα με την κοινή δήλωση με τον τίτλο "Σύμπραξη για την επικοινωνιακή προβολή των ευρωπαϊκών θεμάτων". Λαμβάνοντας υπόψη τα 375 εκατομμύρια εκλογέων που πρέπει να κινητοποιηθούν, τα τρία θεσμικά όργανα συμφώνησαν ότι οι εκλογές του Ευρωπαϊκού Κοινοβουλίου θα αποτελέσουν την κύρια διοργανική επικοινωνιακή προτεραιότητα. Οι επικοινωνιακές δραστηριότητες θα στοχεύσουν ιδιαίτερα ένα κοινό που εκδηλώνει περιορισμένο ενδιαφέρον για τα ευρωπαϊκά ζητήματα, όπως οι νέοι, οι γυναίκες και οι άνεργοι.

Ο συντονισμός με το Ευρωπαϊκό Κοινοβούλιο και με τα κράτη μέλη θα είναι εξίσου ζωτικής σημασίας για την προβολή της προόδου που έχει σημειωθεί όσον αφορά τη δέσμη μέτρων σχετικά με την ενέργεια και τις κλιματικές αλλαγές ενόψει της Διάσκεψης της Κοπεγχάγης που θα πραγματοποιηθεί τον Δεκέμβριο του 2009 καθώς και για τον εορτασμό της 20ης επετείου της δημοκρατικής αλλαγής στην Κεντρική και Ανατολική Ευρώπη. Υπό αυτόν τον ευρύ τίτλο, η Επιτροπή θα επικεντρωθεί στον εορτασμό της 20ης επετείου από την πτώση του τείχους του Βερολίνου/του Σιδηρού Παραπετάσματος καθώς και της 5ης επετείου της διεύρυνσης, για να τονίσει τις κοινές αξίες και τους δεσμούς που υπάρχουν μεταξύ των Ευρωπαίων, όπως η δημοκρατία, η ελευθερία και η αλληλεγγύη.

Τέλος, καθώς η Ευρώπη προσπαθεί να εξεύρει λύση στην χρηματοπιστωτική κρίση και στις συνέπειές της για την οικονομία στο σύνολό της, η προβολή της στήριξης της ανάπτυξης, της απασχόλησης και της αλληλεγγύης θα αποτελέσει σημαντική προτεραιότητα για καθένα από τα τρία θεσμικά όργανα στο πλαίσιο της εταιρικής τους σχέσης.

Οι άλλες προτεραιότητες της Επιτροπής στον τομέα της επικοινωνιακής προβολής επικεντρώνονται στην επεξήγηση της προστιθέμενης αξίας της ΕΕ σε τομείς οι οποίοι απασχολούν ολοένα και περισσότερο τους πολίτες: η ασφάλεια γενικά και η ανάγκη μιας Ευρώπης πιο ισχυρής στον κόσμο.

Διοργανικές επικοινωνιακές προτεραιότητες για το 2009

- οι εκλογές του Ευρωπαϊκού Κοινοβουλίου 2009

- η ενέργεια και η αλλαγή του κλίματος

- η 20η επέτειος από τη δημοκρατική αλλαγή στην Κεντρική και Ανατολική Ευρώπη

- η αειφόρος ανάπτυξη, η απασχόληση και η αλληλεγγύη

Άλλες επικοινωνιακές προτεραιότητες για το 2009

- το μέλλον μιας Ευρώπης για τους πολίτες

- η Ευρώπη στον κόσμο

Δεδομένου ότι το 2009 θα είναι Ευρωπαϊκό έτος δημιουργικότητας και καινοτομίας, θα δοθεί ιδιαίτερη προσοχή στο συγκεκριμένο θέμα στο πλαίσιο της προτεραιότητας της επικοινωνιακής προβολής για τη στήριξη της ανάπτυξης, της απασχόλησης και της αλληλεγγύης.

[1] COM (2008) 359 και SEC(2008) 2026.